31999D0526
L 203/58
JURNALUL OFÍCIAL AL UNIUNII EUROPENE
DECIZIA COMISIEI
din 14 iulie 1999
de stabilire a condițiilor speciale care reglementează importurile de produse pescărești și de acvacultură originare din Panama
[notificată cu numărul C(1999) 2058]
(Text cu relevanță pentru SEE)
(1999/526/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), astfel cum a fost modificată ultima dată prin Directiva 97/79/CE a Consiliului (2), în special articolul 11,
(1)
întrucât o echipă de experți ai Comisiei a efectuat o inspecție în Panama pentru a verifica condițiile în care produsele pescărești sunt produse, stocate și expediate în Comunitate;
(2)
întrucât dispozițiile legislației din Panama privind inspecțiile și controalele sanitar-veterinare ale produselor pescărești pot fi considerate echivalente celor prevăzute de Directiva 91/493/CEE;
(3)
întrucât în Panama Departamento de Protección de Alimentos (DPA) del Ministerio de Salud este capabil să verifice eficient aplicarea legislației în vigoare;
(4)
întrucât procedura de obținere a certificatului de sănătate prevăzut la articolul 11 alineatul (4) litera (a) din Directiva 91/493/CEE trebuie să acopere și definirea unui model de certificat, cerințele minime privind limba (limbile) în care trebuie redactat și funcția persoanei împuternicite să îl semneze;
(5)
întrucât, în temeiul articolului 11 alineatul (4) litera (b) din Directiva 91/493/CEE, pe ambalajele produselor pescărești ar trebui să fie aplicată o ștampilă cu numele țării terțe și numărul aprobării/înregistrării unității, navei fabrică, depozitului frigorific sau navei frigorifice de origine;
(6)
întrucât în temeiul articolului 11 alineatul (4) litera (c) din Directiva 91/493/CEE, ar trebui să fie întocmită o listă a unităților, navelor fabrică sau a depozitelor frigorifice aprobate/înregistrate; întrucât trebuie să fie întocmită o listă a navelor frigorifice înregistrate în sensul Directivei 92/48/CEE (3); întrucât aceste liste trebuie să fie întocmite pe baza unei comunicări transmise Comisiei de către DPA; întrucât, în consecință, DPA trebuie să asigure conformitatea cu dispozițiile prevăzute în acest scop la articolul 11 alineatul (4) din Directiva 91/493/CEE;
(7)
întrucât DPA a dat asigurări oficiale privind respectarea normelor stabilite la capitolul V din anexa la Directiva 91/493/CEE și privind îndeplinirea unor cerințe echivalente cu cele stabilite de directiva menționată anterior pentru aprobarea sau înregistrarea unităților, navelor fabrică, depozitelor frigorifice și a navelor frigorifice de origine;
(8)
întrucât măsurile prevăzute de prezenta decizie corespund avizului Comitetului veterinar permanent,
ADOPTĂ PREZENTA DECIZIE:
Articolul 1
Departamento de Protección de Alimentos (DPA) del Ministerio de Salud este autoritatea competentă în Panama pentru verificarea și certificarea respectării de către produsele pescărești și de acvacultură a cerințelor Directivei 91/493/CEE.
Articolul 2
Produsele pescărești și de acvacultură originare din Panama trebuie să îndeplinească următoarele condiții:
1.
fiecare lot trebuie însoțit de un certificat de sănătate original numerotat, completat corect, semnat, datat și conținând o singură foaie în conformitate cu modelul din anexa A;
2.
produsele trebuie să provină din unități, nave fabrică, depozite frigorifice aprobate sau nave frigorifice înregistrate prevăzute de anexa B;
3.
cu excepția produselor pescărești în vrac congelate și destinate fabricării produselor alimentare conservate, toate ambalajele trebuie să aibă marcat cu litere neradiabile cuvântul „Panama” și numărul aprobării/înregistrării unității, navei fabrică, depozitului frigorific sau navei frigorifice de origine.
Articolul 3
(1) Certificatele prevăzute la articolul 2 punctul 1 trebuie redactate cel puțin într-o limbă oficială a statului membru în care sunt efectuate controalele.
(2) Certificatele trebuie să conțină numele, calitatea și semnătura reprezentantului DPA precum și ștampila sa oficială, într-o culoare diferită de cea a altor indicații.
Articolul 4
Prezenta decizie se adresează statelor membre.
Adoptată la Bruxelles, 14 iulie 1999.